CELEX: 32012R0901
Language: mt
Date: 2012-10-02 00:00:00
Title: Regolament ta’ Implimentazzjoni tal-Kummissjoni (UE) Nru 901/2012 tat- 2 ta’ Ottubru 2012 li jdaħħal denominazzjoni fir-reġistru tad-denominazzjonijiet protetti tal-oriġini u tal-indikazzjonijiet ġeografiċi protetti [Štajersko prekmursko bučno olje (IĠP)]

3.10.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 268/3
            
         REGOLAMENT TA’ IMPLIMENTAZZJONI TAL-KUMMISSJONI (UE) Nru 901/2012
   tat-2 ta’ Ottubru 2012
   li jdaħħal denominazzjoni fir-reġistru tad-denominazzjonijiet protetti tal-oriġini u tal-indikazzjonijiet ġeografiċi protetti [Štajersko prekmursko bučno olje (IĠP)]
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 510/2006 tal-20 ta’ Marzu 2006 dwar il-protezzjoni tal-indikazzjonijiet ġeografiċi u d-denominazzjonijiet tal-oriġini għall-prodotti agrikoli u l-oġġetti tal-ikel (1), u b’mod partikolari it-tielet subparagrafu tal-Artikolu 7(5) tiegħu,
   Billi:
   
               (1)
            
            
               Skont l-Artikolu 6(2) tar-Regolament (KE) Nru 510/2006, l-applikazzjoni tas-Slovenja tad-29 ta’ Ottubru 2004 għar-reġistrazzjoni tad-denominazzjoni “Štajersko prekmursko bučno olje” bħala indikazzjoni ġeografika protetta (IĠP) ġiet ippubblikata f’Il-Ġurnal Uffiċjali tal-Unjoni Ewropea
                   (2).
            
         
               (2)
            
            
               Diversi persuni fiżiċi u ġuridiċi fl-Awstrija oġġezzjonaw għar-reġistrazzjoni proposta, bid-dikjarazzjonijiet dettaljati ta’ oppożizzjoni ppreżentati lill-awtoritajiet kompetenti Awstrijaċi, skont l-Artikolu 7(2) tar-Regolament (KE) Nru 510/2006.
            
         
               (3)
            
            
               Wara dan, ġiet ippreżentata lill-Awstrija oġġezzjoni għal din ir-reġistrazzjoni skont l-Artikolu 7(1) tar-Regolament (KE) Nru 510/2006. L-oġġezzjonijiet tqiesu ammissibbli skont il-punti (a), (b), u (c) tal-ewwel subparagrafu tal-Artikolu 7(3) tiegħu.
            
         
               (4)
            
            
               Il-Kummissjoni, permezz tal-ittra tat-8 ta’ Ottubru 2009 talbet lill-Istati Membri kkonċernati biex jilħqu qbil bejniethom skont il-proċeduri interni tagħhom.
            
         
               (5)
            
            
               Peress li ma ntlaħaq l-ebda qbil fiż-żmien stipulat, il-Kummissjoni għandha tadotta deċiżjoni skont il-proċedura stipulata fl-Artikolu 15(2) tar-Regolament (KE) Nru 510/2006.
            
         
               (6)
            
            
               L-oġġezzjoni fir-rigward tal-nuqqas allegat ta’ konformità mal-Artikolu 2 tar-Regolament (KE) Nru 510/2006 kienet tikkonċerna l-oriġini tal-materja prima, li la hi ristretta għaż-żona u lanqas ma hi indikata għaliha; il-metodu ta’ produzzjoni, li allegatament la hu speċifiku u lanqas tradizzjonali; in-nuqqas allegat ta’ rabta bejn ir-reputazzjoni tal-prodott u ż-żona ta’ produzzjoni; u l-użu allegatament ħażin tal-isem ta’ reġjun bħala indikazzjoni ġeografika. Madanakollu, il-Kummissjoni ma identifikat l-ebda żball ovvju relatat ma’ dawn l-elementi. Is-Slovenja ipprovdiet iktar evidenza li turi li l-isem “Štajersko prekmursko bučno olje” kien użat fis-sens tal-Artikolu 2(1), il-punt (b) tar-Regolament (KE) Nru 510/2006.
            
         
               (7)
            
            
               L-oġġezzjoni wriet li marka kummerċjali li tinkludi t-terminu “Steirisches Kürbiskernöl” kienet ġiet irreġistrata qabel l-applikazzjoni għar-reġistrazzjoni tat-terminu “Štajersko prekmursko bučno olje” bħala IĠP. Madanakollu, ma ngħatat l-ebda evidenza li l-konsumaturi aktarx jistgħu jiġu żvijati f’dik li hi l-identità vera ta’ prodott li jiġi kkummerċjalizzat taħt l-isem “Štajersko prekmursko bučno olje”. Għalhekk, il-Kummissjoni ma tistax tikkonkludi li r-reġistrazzjoni tal-isem “Štajersko prekmursko bučno olje” tkun f’kunflitt mal-Artikolu 3(4) tar-Regolament (KE) Nru 510/2006.
            
         
               (8)
            
            
               Din il-marka kummerċjali tista’ tkompli tintuża minkejja r-reġistrazzjoni tat-terminu “Štajersko prekmursko bučno olje” bħala IĠP, sakemm ma jkunx hemm raġuni għall-invalidità jew għar-revoka tagħha skont il-liġi tal-marki kummerċjali.
            
         
               (9)
            
            
               Barra minn hekk, ta’ min jinnota li t-terminu “Steirisches Kürbiskernöl” huwa wkoll IĠP irreġistrata permezz tar-Regolament tal-Kummissjoni (KE) Nru 1263/96 (3). L-ismijiet “Štajersko prekmursko bučno olje” u “Steirisches Kürbiskernöl”, bil-lingwa oriġinali rispettiva tagħhom, huma evidentement differenti, allura wieħed jista’ jikkonkludi li dawn l-ismijiet mhumiex omonimi; għalhekk l-eżistenza tal-isem “Steirisches Kürbiskernöl” ma tkunx ipperikolata bir-reġistrazzjoni ta’ “Štajersko prekmursko bučno olje” fi ħdan it-tifsira tal-punt (c) tal-Artikolu 7(3) tar-Regolament (KE) Nru 510/2006.
            
         
               (10)
            
            
               Peress li ma ntlaħaq l-ebda qbil, il-Kummissjoni għandha tieħu deċiżjoni skont it-tielet subparagrafu tal-Artikolu 7(5) tar-Regolament (KE) Nru 510/2006. Id-denominazzjoni “Steierisches Kürbiskernöl” ġiet irreġistrata qabel it-terminu “Štajersko prekmursko bučno olje”. L-Artikolu 13(1)(b) tar-Regolament (KE) Nru 510/2006 jipproteġi d-denominazzjoni “Steirisches Kürbiskernöl” mill-użu fi traduzzjonijiet. It-terminu “Štajersko” jitqies traduzzjoni litterali tat-terminu ġeografiku “Steirisches”. Barra minn hekk, meta jiġu tradotti f’lingwi terzi, iż-żewg denominazzjonijiet jistgħu jkunu simili ħafna. Filwaqt li ma hemm l-ebda raġuni biex it-terminu“Štajersko prekmursko bučno olje” ma jiġix irreġistrat, jeħtieġ li jiġu protetti d-drittijiet li kienu jeżistu qabel, u li jiġi żgurat l-użu ekwu. Għalhekk, il-komponenti ġeografiċi tad-denominazzjoni “Štajersko prekmursko bučno olje” ma għandhomx jiġu tradotti f’lingwi oħra meta l-prodott jiġi kkummerċjalizzat bħala l-ispeċifikazzjoni għal “Štajersko prekmursko bučno olje”. Dan għalhekk għandu japplika kemm għall-użu tat-tali traduzzjoni fuq it-tikketta, kif ukoll fil-preżentazzjonijiet jew fir-riklamar tal-prodott. Barra minn hekk, fir-rigward tat-tikketti, il-pajjiż tal-oriġini għandu jiġi indikat fl-istess parti fejn jidher it-terminu “Štajersko prekmursko bučno olje”, b’ittri tal-istess daqs li bihom jintwera dan it-terminu.
            
         
               (11)
            
            
               Fid-dawl ta’ dan kollu, id-denominazzjoni “Štajersko prekmursko bučno olje” għandha tiddaħħal fir-reġistru tad-denominazzjonijiet protetti tal-oriġini u tal-indikazzjonijiet ġeografiċi protetti.
            
         
               (12)
            
            
               Il-miżuri stipulati f’dan ir-Regolament huma skont l-opinjoni tal-Kumitat Permanenti għall-Indikazzjonijiet Ġeografiċi Protetti u d-Denominazzjonijiet Protetti tal-Oriġini,
            
         ADOTTAT DAN IR-REGOLAMENT:
   Artikolu 1
   Id-denominazzjoni msemmija fl-Anness ta’ dan ir-Regolament għandha tiġi rreġistrata.
   Artikolu 2
   Ir-referenzi għar-reġjuni ta’ Štajerska u Prekmurje ma għandhomx jiġu tradotti fil-kummerċjalizzazzjoni tal-prodotti li huma konformi mal-ispeċifikazzjoni tad-denominazzjoni li tinsab fl-Anness ta’ dan ir-Regolament.
   It-tikketti li fihom id-denominazzjoni li tinsab fl-Anness ta’ dan ir-Regolament għandhom jindikaw il-pajjiż tal-oriġini fl-istess parti fejn tidher id-denominazzjoni b’ittri tal-istess daqs tagħha.
   Artikolu 3
   Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-2 ta’ Ottubru 2012.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 93, 31.3.2006, p. 12.
   
      (2)  ĠU C 72, 26.3.2009, p. 67.
   
      (3)  ĠU L 163, 2.7.1996, p. 19.
   
      ANNESS
      Prodotti agrikoli maħsuba għall-konsum uman elenkati fl-Anness I tat-Trattat:
      
         Klassi 1.5.   Żjut u xaħmijiet (butir, marġerina, żejt, eċċ.)
      
      IS-SLOVENJA
      Štajersko prekmursko bučno olje (IĠP)